[{"text_idx": "#000001", "text": "Dros 100,000 o apwyntiadau deintyddol ychwanegol eleni"}, {"text_idx": "#000003", "text": "Mae nifer yr apwyntiadau deintyddol ychwanegol a gafodd eu darparu eleni wedi cyrraedd 109,000 yn o\u0302l data diweddaraf Llywodraeth Cymru."}, {"text_idx": "#000004", "text": "Mae newidiadau Llywodraeth Cymru i gontractau deintyddiaeth y GIG, sy\u2019n cael eu cynnig i bractisau deintyddol ers mis Ebrill diwethaf, yn cynnwys gofyniad i bractisau deintyddol y GIG weld cleifion newydd. Mae Llywodraeth Cymru yn disgwyl y bydd tua 112,000 o apwyntiadau cleifion newydd yn bosibl yn ystod y flwyddyn ariannol hon."}, {"text_idx": "#000005", "text": "Fodd bynnag, mae Prif Swyddog Deintyddol Cymru wedi rhybuddio bod methu apwyntiadau yn effeithio ar y bobl sydd angen triniaeth ddeintyddol fwyaf. Mae Andrew Dickenson wedi gofyn i gleifion osgoi methu apwyntiadau lle bo modd neu roi gwybod i\u2019w deintyddfa o flaen llaw pan nad ydyn nhw\u2019n gallu bod yn bresennol."}, {"text_idx": "#000006", "text": "Yn o\u0302l Awdurdod Gwasanaethau Busnes y GIG, collwyd 9.4% o\u2019r holl apwyntiadau a oedd wedi\u2019u trefnu gan y GIG y llynedd oherwydd nad oedd cleifion yn bresennol, sy\u2019n cyfateb i 3.5 awr o amser clinigol bob wythnos ar gyfer pob practis."}, {"text_idx": "#000008", "text": "\u201cRydym am i bawb yng Nghymru allu cael mynediad at ofal deintyddol y GIG, os ydyn nhw am gael hynny. O eleni ymlaen, rydym yn darparu \u00a32 filiwn ychwanegol y flwyddyn i helpu i wella mynediad at wasanaethau deintyddol ledled Cymru."}, {"text_idx": "#000009", "text": "\u201cRwy\u2019n falch ein bod eisoes wedi llwyddo i fynd heibio\u2019r nod o 100,000 apwyntiad ychwanegol eleni, sy\u2019n dangos bod ein diwygiadau, a wnaed mewn partneriaeth a\u0302\u2019r diwydiant, yn arwain at ganlyniadau cadarnhaol clir i gleifion.\u201d"}, {"text_idx": "#000010", "text": "\u201cRydym wedi gwneud cynnydd mawr ers ein diwygiadau i gontractau deintyddol y GIG. Mae 78% o bractisau deintyddol bellach wedi cofrestru ar gyfer amrywiad y contract, sy\u2019n dwyn ffrwyth o ran apwyntiadau newydd i gleifion."}, {"text_idx": "#000011", "text": "\u201cOnd mae methu apwyntiadau yn parhau i fod yn broblem go iawn, ac mae cyfanswm yr amser clinigol sy\u2019n cael ei golli yn cyfateb i 20 deintydd llawn amser y flwyddyn."}, {"text_idx": "#000012", "text": "\u201cMae\u2019n ddealladwy bod pethau\u2019n codi, sy\u2019n golygu nad yw pobl yn gallu cadw apwyntiadau bob tro. Ond fy neges allweddol yw \u2013 \u201ccanslo, nid colli\u201d apwyntiadau \u2013 cysylltwch a\u0302\u2019ch deintyddfa cyn gynted ag y byddwch chi\u2019n gwybod na allwch chi fynychu. Oherwydd hynny gall deintyddfeydd wneud amser i weld cleifion eraill, gan alluogi hyd yn oed mwy o bobl i gael mynediad cyflymach at driniaeth ddeintyddol.\u201d"}]